***DOCUMENTAŢIA NECESARĂ OBŢINERII UNEI BURSE DE AJUTOR SOCIAL*:**

**SEMESTRUL I I 2022-2023**

**Art. 14**. (1) **Bursa de ajutor social** poate avea caracter permanent (pe întreaga durată a unui semestru universitar) sau ocazional (de una sau de două ori pe an universitar în funcție de situații).

(2) Nivelul bursei de ajutor social cu caracter permanent nu poate fi mai mic decât cuantumul minim propus de CNFIS.

(3) Pot beneficia de bursă de ajutor social cu caracter permanent, pe durata unui semestru, studenţii de la învăţământul cu frecvenţă, **care nu au împlinit 35 de ani**, în ordinea de prioritate stabilită mai jos:

a) **orfani de unul sau ambii părinţi**, respectiv pentru care s-a dispus ca măsură de protecţie plasamentul şi care nu realizează venituri peste plafonul pentru acordarea bursei sociale.

b) **studenţii bolnavi TBC**, care se află în evidenţa unităţilor medicale, celor care suferă de diabet, boli maligne, sindromuri de malabsorbţie grave, insuficienţă renală cronică, astm bronşic, epilepsie, cardiopatii congenitale, hepatită cronică, glaucom, miopie gravă, boli imunologice, boli rare, tulburări din spectrul autist, boli hematologice (hemofilie, talasemie etc.), surditate, fibroză chistică, cei infestaţi cu virusul HIV sau bolnavi de SIDA, cei cu handicap locomotor, spondilită anchilozantă sau reumatism articular, orice alte boli cronice, studenții care prezintă un Certificat de încadrare în grad de handicap permanent grav sau accentuat.

c) **studenţii a căror familie nu a realizat în cele 3 luni înainte de începerea semestrului/anului universitar un venit lunar net mediu per membru de familie mai mare decât salariul de bază minim net pe economie**  (sau venitul minim garantat în plată), calculat ca medie a veniturilor nete a celor trei luni (a se vedea art. 16, alin. 5).

4) **Bursa de ajutor social cu caracter ocazional** se acordă în cuantum *cel puţin egal cu bursa minimă*, stabilită de Senatul Universităţii, indiferent dacă studentul mai beneficiază de altă categorie de bursă, astfel:

a) **bursa pentru ajutor social ocazional pentru îmbrăcăminte şi încălţăminte**, care se poate acorda studenţilor cu unul sau ambii părinţi decedaţi, respectiv pentru care s-a dispus ca măsură de protecţie plasamentul, studenţilor defavorizaţi din punct de vedere socioeconomic, a căror familie nu a realizat în cele 3 luni dinaintea depunerii cererii pentru acordarea acestui tip de bursă un venit lunar net mediu pe membru de familie mai mare decât salariul minim net la nivel naţional. Această categorie de bursă se poate acorda aceluiaşi student de două ori în cursul unui an universitar;

b) **bursa pentru ajutor social ocazional de maternitate**, care se acordă studentei sau studentului a cărui soţie nu realizează deloc venituri sau venituri mai mari decât salariul de bază minim net la nivel naţional şi constă într-o bursă pentru naştere şi lăuzie şi o bursă pentru procurarea îmbrăcămintei copilului nou-născut, care se acordă o singură dată în cursul anului universitar pentru fiecare copil născut;

c) **bursa pentru ajutor social ocazional în caz de deces s**e poate acorda pentru decesul unui membru al familiei studentului (ei). Prin membru de familie se înţelege soţ, soţie, copil. În cazul decesului studentului(ei) necăsătorit(ă), căsătorit(ă) cu soţie/soţ care nu realizează venituri, bursa se acordă rudelor de gradul I/succesorului legal, o singură dată în cursul anului universitar.

**Art. 15.** **Bursele de ajutor social se acordă pe baza cererii studentului, aprobată de către Comisia de burse pe facultate și însoţită de actele doveditoare corespunzătoare**:

a) Cererile pentru bursele sociale cu caracter permanent (pe întreaga durată a unui semestru universitar) se depun în termen de 15 zile lucrătoare de la începerea semestrului.

b) Cererile pentru bursele de ajutor social cu caracter ocazional de maternitate sau în caz de deces se depun în termen de 10 zile lucrătoare de la producerea evenimentului.

c) **Cererile pentru bursele de ajutor social cu caracter ocazional pentru îmbrăcăminte se depun în termen de 15 zile lucrătoare de la începerea semestrului.**

d) Dosarele depuse în vederea obţinerii unei burse de ajutor social se preiau în forma înaintată de student. Este interzis refuzul de înregistrare a dosarului. Completarea acestor dosare survenită ulterior depunerii nu este posibilă**,** cu excepția clarificărilor solicitate de Comisia de Burse pe Universitate.

e) *Declaraţiile solicitantului sau ale membrilor familiei acestuia date în faţa notarului public nu sunt necesare şi obligatorii în niciuna din situaţiile în care documentele cu privire la venituri, eliberate de autorităţi ale statului, certifică inexistenţa altor venituri decât cele declarate*. Comisiile de evaluare a dosarelor pot accepta, dar nu pot impune, completarea dosarului pentru bursa socială cu declaraţii pe propria răspundere date în faţa unui notar.

**Art. 16.** (1) Determinarea venitului lunar mediu net al familiei studentului se realizează, până la împlinirea vârstei de 26 de ani, luând în calcul veniturile părinţilor şi ale copiilor aflaţi în grija lor, respectiv al membrilor familiei aflate în grija studentului soţie, copii dacă este cazul, luând în calcul:

a) veniturile salariale şi asimilate acestora, potrivit prevederilor Legii nr. 227/2015 privind Codul fiscal, cu modificările şi completările ulterioare;

b) pensiile, inclusiv cele pentru invalizii de război, orfanii, văduvele/văduvii de război, sumele fixe pentru îngrijirea pensionarilor care au fost încadraţi în gradul I de invaliditate, precum şi pensiile, indiferent dacă sunt de la bugetul de stat sau fondurile de pensii facultative şi indiferent de tipul acestora, în conformitate cu Legea nr. 263/2010 privind sistemul unitar de pensii publice, cu modificările şi completările ulterioare;

c) venituri obţinute din activităţi agricole conform prevederilor Legii nr. 227/2015 privind Codul fiscal, cu modificările şi completările ulterioare;

d) alocaţiile de stat pentru copii, în conformitate cu Legea nr. 61/1993 privind alocaţia de stat pentru copii, republicată, cu modificările şi completările ulterioare;

e) alocaţii de plasament în conformitate cu Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare;

f) venituri obţinute din concedii medicale pentru sarcină sau lehuzie sau indemnizaţia pentru incapacitatea temporară de muncă, cu respectarea prevederilor legale în vigoare;

g) ajutoarele, indemnizaţiile şi alte forme de sprijin cu destinaţie specială, acordate din bugetul de stat, bugetul asigurărilor sociale de stat, bugetele fondurilor speciale, bugetele locale şi din alte fonduri publice, inclusiv cele din fonduri externe nerambursabile, precum şi cele de aceeaşi natură primite de la alte persoane, cu excepţia indemnizaţiilor pentru incapacitate temporară de muncă, inclusiv indemnizaţiile pentru: risc maternal, maternitate, creşterea copilului şi îngrijirea copilului bolnav;

h) veniturile realizate din valorificarea bunurilor mobile sub forma deşeurilor prin centrele de colectare, în vederea dezmembrării, care fac obiectul programelor naţionale finanţate din bugetul de stat sau din alte fonduri publice;

i) drepturile în bani şi în natură primite de militarii în termen, militarii cu termen redus, studenţii şi elevii unităţilor de învăţământ din sectorul de apărare naţională, ordine publică şi siguranţă naţională şi persoanele civile, precum şi cele ale gradaţilor şi soldaţilor concentraţi sau mobilizaţi;

j) orice venituri realizate din activităţile economice de către persoanele fizice autorizate, întreprinderile individuale şi întreprinderile familiale, în sensul Ordonanţei de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări şi completări prin Legea nr. 182/2016;

k) orice venituri realizate din meserii liberale şi din valorificarea drepturilor de proprietate intelectuală;

l) dividendele realizate în ultimele 12 luni calendaristice. Media lunară se realizează prin raportarea acestora la 12.

(2) **Pentru studenţii cu vârsta între 26 şi 35 de ani**, venitul lunar mediu net al acestuia se va calcula ţinând cont doar de veniturile personale ale acestuia şi al persoanelor pe care le are în grijă, precum copii, soţie etc., în conformitate cu prevederile legale în vigoare.

(3) Lunile care se iau în considerare la calcularea veniturilor unei familii sunt:

a) **pentru primul semestru** (*pentru bursele de ajutor social cu caracter permanent şi cele ocazionale pentru îmbrăcăminte)*: iunie, iulie, august;

b) **pentru al doilea semestru** (*pentru bursele de ajutor social cu caracter permanent şi cele ocazionale pentru îmbrăcăminte)*: **noiembrie, decembrie şi ianuarie.**

c) documentele justificative de la Administrația Financiară se solicită pe ultimele 3 luni pentru care există situații definitive înregistrate la Administrația Financiară ;**pentru lunile noiembrie si decembrie se solicita de la administratia financiara pentru anul 2022, iar pentru luna ianuarie 2023 se solicita pe anul 2023.**

d) cele 3 luni consecutive anterioare depunerii cererii pentru bursele cu caracter ocazional pentru maternitate, respectiv deces.

(4) Dacă părintele este plecat în străinătate cu contract de muncă se iau în considerare veniturile de la angajatorul acestuia. Conversia în lei se face la cursul BNR din ultima zi a lunii pentru care este obţinut venitul.

(5) Venitul mediu net pe membru al familiei se calculează astfel: se cumulează toate veniturile nete obţinute de membrii familiei pe cele trei luni, se împarte la trei (numărul de luni) şi apoi la numărul de membri ai familiei, inclusiv cei aflaţi în întreţinere.

**Art. 17.** **În vederea acordării burselor sociale, studenţii trebuie să depună următoarele documente justificative pe baza cărora se realizează încadrarea în una dintre tipurile de burse oferite:**

a) înscrisuri care să demonstreze veniturile studentului, respectiv ale familiei sale. În cazul în care niciunul dintre părinţi nu obţine venituri, aceştia depun o declaraţie pe propria răspundere în acest sens, însoţită de documentele care atestă acest lucru;

b) pentru situaţiile în care există suspiciuni rezonabile, comisia de evaluare a cererii pentru acordarea bursei sociale poate solicita studentului să prezinte raportul de anchetă socială, realizat cu respectarea prevederilor legale, din care să reiasă situaţia exactă a familiei acestuia. Ancheta socială este obligatorie în cazul în care părinţii studentului lucrează sau domiciliază în străinătate;

c) copii de pe certificatul/certificatele de deces ale părintelui/părinţilor, dacă este cazul;

d) certificat de la un medic de specialitate, altul decât medicul de familie, în care să se prezinte evoluţia şi tabloul clinic al problemei medicale de care suferă studentul şi care se încadrează în prevederile art. 14 alin. (3) lit. b).

**TERMENUL PENTRU DEPUNERE DOSARELOR AFERENT SEMESTRULUI I I/2022-2023 ESTE 17 MARTIE 2023.**